GDPครึ่งปีแรกโต10.6%
สภาพัฒน์แถลงจีดีพีครึ่งปีแรกโต10.6% ถือเป็นอัตราเฉลี่ยรายไตรมาสสูงสุดในรอบ 15 ปี คาดส่งออกทั้งปีขยายตัว 25.7%การค้าเกินดุล 14.9พันล้านดอลลาร์สหรัฐ
23 ส.ค. 2553

สภาพัฒน์แถลงจีดีพีครึ่งปีแรกโต10.6% ถือเป็นอัตราเฉลี่ยรายไตรมาสสูงสุดในรอบ 15 ปี คาดส่งออกทั้งปีขยายตัว 25.7%การค้าเกินดุล 14.9พันล้านดอลลาร์สหรัฐ
นายอำพน กิตติอำพน เลขาธิการสำนักงานคณะกรรมการพัฒนาการเศรษฐกิจและสังคมแห่งชาติ (สศช.) หรือสภาพัฒน์ฯ แถลงตัวเลขอัตราการขยายตัวทางเศรษฐกิจไทย (จีดีพี) ไตรมาส 2 ปี 2553ขยายตัว 9.1 %จากช่วงเดียวกันปีก่อน และ ขยายตัว 0.2% จากไตรมาสก่อนหน้า ทำให้ครึ่งแรกของปี 2553 จีดีพีขยายตัวที่ 10.6 % ซึ่งเป็นการขยายตัวเฉลี่ยไตรมาสที่สูงสุดในรอบ 15 ปี โดยสศช.ปรับตัวเลขจีดีพีในไตรมาส 1/53 เมื่อเทียบรายไตรมาส เป็นโต 3.3% จากเดิมโต 3.8% ขณะที่เมื่อเทียบปีต่อปีจีดีพีเติบโต 12.0% ซึ่งไม่ได้ปรับตัวเลขจากครั้งก่อน
นอกจากนี้ สศช.ปรับเพิ่มคาดการณ์จีดีพี ปี 53 เป็นโต 7.0-7.5% จากเดิมคาดโต 3.5-4.5% เมื่อพ.ค.ที่ผ่านมา โดยคาดการณ์จีดีพีไตรมาส 3 ขยายตัว 6-7 %เมื่อเทียบช่วงเดียวกันปีก่อน และไตรมาส 4 จีดีพีขยายตัว 1-2 % โดยครึ่งหลังของปี 2553 คาดว่าจีดีพีจะขยายตัว 4-5 % ส่วนปี 2554 คาดการณ์จีดีพีขยายตัวไม่ต่ำกว่า 4-5 % หากการลงทุนของภาคเอกชนยังขยายตัวได้อย่างต่อเนื่อง
สศช.คาดการณ์ส่งออกปี 53 ขยายตัว 25.7 % จากเดิมที่คาดว่าจะขยายตัว 15.5% และนำเข้าขยายตัว 32.9 % จากเดิมที่คาดว่าจะขยายตัว 24.0 % โดยคาดการณ์ทั้งปี 2553 ดุลการค้าเกินดุล 14.9 พันล้านดอลลาร์สหรัฐ จากเดิมที่คาดว่าจะเกินดุลการค้า 11.3 พันล้านดอลลาร์สหรัฐ และคาดการณ์เกินดุลบัญชีเดินสะพัด15.1 พันล้านดอลลาร์สหรัฐ หรือ 4.9% ต่อจีดีพี จากเดิมที่คาดว่าจะเกินดุลบัญชีเดินสะพัด 12.2 พันล้านดอลลาร์สหรัฐ